Seks børn fra Mors blev udsat for grov vold gennem flere år, lyder anklagen mod en 35-årig, der er tiltalt for overgrebene.

En 35-årig mand fra Mors anklages for særlig rå vold mod seks sammenbragte børn og unge i alderen 10-20 år, skriver TV/Midt-Vest. Anklagen lyder på vold af særlig rå, brutal eller farlig karakter gennem flere år. Blandt andet mener anklagemyndigheden, at den 35-årige har sparket og slået børnene på kroppen - både med en skovl, en kost og med knytnæver. Ud over den grove vold er manden også tiltalt for flere tilfælde, hvor han skal have blendet børnenes mad og tvunget dem til at spise, til de kastede op. - Jeg synes, det er en grov sag, fordi der er så mange tilfælde over en så lang periode med så mange børn, siger anklager Jens Severinsen til TV/Midt-Vest. Manden nægter sig skyldig i alle anklager. Han har siddet i politiets varetægt siden oktober, hvor politiet begyndte at efterforske sagen. Efterforskningen drejer sig udelukkende om de grove tilfælde af vold, da ingen af overgrebene har seksuel karakter. Før efterforskningens start blev fire af de yngste børn tvangsfjernet. Sagen skal for retten i marts. /ritzau/